Henrik Møllgaard og Magnus Saugstrup er med i den OL-trup, som landstræner Nikolaj Jacobsen i dag udtog til OL i Tokyo, hvor Danmark spiller første kamp 24. juli mod Japan.

De danske håndboldherrer tager til OL i Tokyo som dobbelte verdensmestre og forsvarende OL-guldvindere. På indstilling fra Dansk Håndbold Forbund har DIF, der er Danmarks Olympiske Komité, udtaget de fjorten spillere plus to reserver, der skal repræsentere Danmark ved OL i Tokyo. Mens Henrik Møllgaard er blandt Danmarks mest erfarne spillere med sine 170 landskampe, så fik Aalborgs anden OL-spiller Magnus Saugstrup for alvor sit gennembrud på landsholdet ved VM. Saugstrup er noteret for 28 landskampe for Danmark. Som regerende verdens- og olympiske mestre er Danmark blandt favoritterne, og landstræner Nikolaj Jakocsen ser frem til OL og opgaven, der venter i Tokyo: -	Der venter os en stor og spændende opgave i Tokyo. Vi er havnet i en udmærket gruppe, hvor der er gode muligheder for videre avancement. Der venter os dog en meget stærk kvartfinalemodstander - uanset hvilken placering vi ender på i vores egen gruppe, siger Nikolaj Jacobsen. Store forventninger Håndboldherrerne kan samle hele Danmark, og DIF’s OL-chef de mission, Søren Simonsen, håber, at Håndboldherrerne ligesom i Rio kan levere dramaer og flot spil og dermed være med til at samle hele Danmark om det danske OL-hold. -	Danmark stiller op som forsvarende olympisk og verdensmester. Det er noget helt særligt, og drømmen er selvfølgelig, at holdet kan gentage triumfen fra Rio. Dengang samlede håndboldherrerne hele Danmark med masser af dramaer og flot spil, og det vil være fantastisk, hvis de kan gøre det samme i Tokyo, siger DIF’s OL chef de mission, Søren Simonsen. Også i Team Danmark er forventningerne til Håndboldherrerne store: -	Håndboldherrerne er forsvarende olympiske mestre og dobbelte VM-guldvindere, så selvfølgelig har vi store forventninger. I den trup, der nu er udtaget, er der masser af både talent og rutine, og jeg er ikke i tvivl om, at de tager til Tokyo med ambitioner om at komme langt og spille med om medaljer, siger Lars Balle Christensen, der er chef for forbundssamarbejde i Team Danmark. Håndboldherrernes OL-program Herrelandsholdet er samlet i Helsingør 5.-12. juli. Den 14. juli går turen til Okinawa Island i Japan, hvor Håndboldherrerne er i træningslejr frem mod OL. Holdet tager hul på OL den 24. juli kl. 14.30 dansk tid, hvor værterne fra Japan venter i åbningskampen. Herefter spiller Håndboldherrerne hver anden dag i Yoyogi National Stadium i Tokyo. Kampprogrammet for Danmarks indledende gruppekampe ser således ud: 24/7 kl. 21.30 (14.30 dansk tid) Danmark - Japan 26/7 kl. 14.15 (07.15 dansk tid) Egypten - Danmark 28/7 kl. 09.00 (02.00 dansk tid) Danmark – Bahrain 30/7 kl. 19.30 (12.30 dansk tid) Portugal - Danmark 1/8 kl. 21.30 (14.30 dansk tid) Danmark - Sverige Kvartfinalerne spilles den 3. august, semifinalerne den 5. august, mens bronzekamp og finale afvikles 7. august. Alle Danmarks kampe kan ses på DR1.